Omnibus presentes litteras inspecturis, nos Guillermus Boneti, canonicus et archipresbiter Eduensis, et Hugo de Faucoigneo, canonicus Eduensis et abbas secularis ecclesie Cerviduni, notum facimus quod in nostra propter hoc presentia specialiter constitutus dominus Robertus dictus de Morer, miles, ex certa scientia recognoscit et confitetur publice coram nobis se tenere in perpetuum feodum a reverendo patre episcopo Eduensi, ratione Eduensis ecclesie, apud Sanctum Dionisium in Vallibus et in finagio dicte ville res subscriptas, videlicet octo modia vini ad mensuram Cabilonensem annui redditus debitales super terram de Corcellis quam tenent Benedictus et Morellus de Chasauz; quartum sextarium vini quod habet in vinea au Levrat quam tenet idem Levrat; item, dimidium sextarium olei ad mensuram Givreii quem debet dictus Benedictus in quadragesima annuatim; item, duos panes frumenti et duos bichetos avene ad mensuram Givreii quos debent quolibet anno in crastino festi Nativitatis Domini dicti Benedictus et Morellus et socii eorumdem; item, et circa quartam partem unius secture prati siti in territorio quod dicitur terra de Corcellis, retro grangiam Rion, recognoscens et confitens idem miles publice coram nobis se ab eodem episcopo mutuo accepisse triginta quinque libras Viennensium in pecunia numerata, et se debere eidem episcopo ex causa mutui summam pecunie supradictam, pro qua etiam summa pecunie idem miles tradit et obligat predicto episcopo omnia et singula supradicta que movent et sunt, ut dictum est, de feodo predicti episcopi, ab eodem episcopo tenenda, habenda et pacifice possidenda, quousque predicto episcopo vel ejus mandato de dicta pecunie summa fuerit plenarie et integre satisfactum. Promittitque idem miles coram nobis, per juramentum super hoc corporaliter prestitum ab eodem se per se seu per alium contra dictam obligationem non venire nec aliquid de premissis obligatis et fructibus eorumdem percipere et levare aut percipi facere vel levari donec de dicta summa pecunie, ut dictum est, fuerit satisfactum. In cujus rei testimonium, ad preces et instanciam predicti militis sigilla nostra litteris presentibus duximus apponenda. Datum Edue die martis post Letare Jherusalem, anno Domini Mº CCº LXº septimo.